
Halsa og omegn sausankerlag




       
v/Henry Solhaug


8178  HALSA

Fellingstillatelse på jerv i Meløy kommune

Fylkesmannen viser til telefonsamtaler med Halsa og omegn sausankerlag v/Willy Tømmerberg, angående tap av sau i Halsa og omegn. 

Vedtak

Fylkesmannen i Nordland iverksetter med dette fellingstillatelse på én jerv i Halsa-området i tidsrommet fra og med 20.08.03 til og med 07.09.03.  

Dette vedtaket ble gitt muntlig 20.08.03.

Grunnlaget for avgjørelsen

Fellingstillatelsen er gitt i medhold av Lov om viltet av 29.05.81 og Forskrift av 30.06.00 om forvaltning av bjørn, jerv, ulv og gaupe, jf Direktoratet for naturforvaltnings (DN) brev av 06.06.03 der Fylkesmannen i Nordland er gitt myndighet til å forvalte betinget fellingstillatelse på 2 jerv innen en gitt tidsramme og under gitte vilkår. 

Fellingstillatelse gis for å forhindre at jerv gjør skade på bufe og tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet. Ved avgjørelsen skal det særlig tas hensyn til: 

· Størrelse og sammensetning av vedkommende rovviltbestand

· Områdets betydning som beitemark

· Skadenes omfang og utvikling

· Potensialet for fremtidige skader

Bakgrunn og begrunnelse

Følgende forhold er vektlagt ved fellingstillatelsen:

Størrelse og sammensetning av jervbestanden

I følge SNO er det pr i dag registrert 13 sikre/sannsynlige ynglinger av jerv i Nordland i 2003. Endelig sluttvurdering vil foreligge 1. oktober. Totalt var det registrert en avgang på 14 jerv i fylket i løpet av jaktåret 2002/2003. I inneværende jaktår er det så langt registrert 1 avgang etter fellingstillatelse gitt i Siso i Sørfold kommune. Under lisensjakta ble det ikke felt jerv i Meløy kommune.   

Områdets betydning som beitemark

Det er 3 sauebrukere i området med om lag 500 sau og lam. Vi anser dette som et viktig beiteområde.

Skadenes omfang og utvikling

SNO har i løpet av de siste dagene (fra 10. august) registrert 6 lam og 1 voksen med jerv som antatt/dokumentert skadevolder i besetningene i Meløy. Det holdes god oversikt over sauene i området i og med at beitelaget har fått midler til ekstraordinært tilsyn. I tillegg til de registrerte kadaverne mangler det minst 20 lam i området. Det var også store tap i 2002 i området. Vi anser derfor at det er fare for store tap i år også. 

Forebyggende tiltak 

Det har blitt utført ekstraordinært tilsyn i Halsa og omegn sitt beiteområde de siste dagene. Slik situasjonen er nå finner vi det mest egnet å iverksette et skadefellingsforsøk for å avgrense skadene. Tildelte midler til ekstraordinært tilsyn kan ikke benyttes mens  fellingsforsøket pågår.   

Konklusjon

På bakgrunn av en vurdering av jervbestanden, områdets betydning som beitemark, skadeomfanget og potensialet for fremtidige skader på sau, finner Fylkesmannen det riktig å gi fellingstillatelse på én jerv. 

Vilkår

Fellingstillatelsen gis på følgende vilkår:

1. Fellingstillatelsen gjelder fra og med 20. august til og med 7. september 2003.

2. For å redusere risikoen for å felle tispe fra evt unge(r), kan ikke felling iverksettes dersom flere dyr observeres sammen.   

3. Tillatt område for felling er de deler av Meløy og Rødøy kommuner som er innenfor følgende avgrensede område: Fra Slettnes og rett linje sør til Hesten i Rødøy kommune.  Videre mot Memortuva til grense Svartisen NP. Videre grense Svartisen NP mot nord til Møsbrømtuva og rett linje ned til Engabrevatnet. Fellingsforsøket skal etter beste evne rettes mot skadevoldende individ. Fellingsforsøket bør således styres ut fra hvor tapene har skjedd og hvor de eventuelt utvikler seg videre. Området kan bli fortløpende justert av Fylkesmannen dersom aktiviteten av jerv tilsier det.   

4. Fellingslaget består av:

Jan Inge Karlsen (fellingsleder)



Geir Ø Karlsen

Trond Nordli

Lorents Lorentzen

Bernhard Block

Elling Torset

Ketil Larsen

Ole Johan Kvandal

Fellingslaget kan justeres underveis av Fylkesmannen i samråd med fellingsleder. Fylkesmannen har vært i kontakt med SNO. SNO har sagt seg villig til å bistå fellingslaget etter nærmere avtale med laget. Alle som deltar på fellingslaget må være kjent med dette brevets innhold. Fellingsleder er ansvarlig for å gjøre dette brevet kjent for fellingslaget, samt å kontrollere at deltagerne har avlagt storviltprøve senest i 2002 ved jakt med rifle, og innbetalt jegeravgift for inneværende jaktår. Kun personer som er innmeldt og registrert hos Fylkesmannen kan delta på denne tillatelsen. Det bør være et begrenset antall deltagere av gangen, slik at man får et hensiktsmessig fellingsforsøk.  

5. Utført felling skal straks meldes til Fylkesmannen i Nordland og kommunen. Hos Fylkesmannen kan det på dagtid gis beskjed på telefon 75 53 15 80 og etter arbeidstid på mobil 95 76 47 55. Fellingsstedet skal kunne påvises. Fylkesmannen ønsker for øvrig å bli holdt løpende orientert om situasjonen underveis i fellingsforsøket.

6. Det stilles kr 15 000,- til rådighet til dekking av utgifter (ikke lønn) til personell uten ansettelsesforhold i SNO. Kortfattet rapport (fellingsinnsats, aktivitet av jerv og erfaringer med fellingsforsøket), samt krav om refusjon sendes samlet fra sankerlaget til Fylkesmannen i Nordland innen 15. september 2003. 

7. Oppnevnte jegere plikter å utøve fellingsforsøket på en human og sikkerhetsmessig forsvarlig måte, jf Viltlovens § 19. Den/de som sårer jerv under forsøk på felling i henhold til tillatelsen, plikter å forvisse seg om at påskutt dyr er truffet og å gjøre det en kan for å få avlivet jerven. Fellingsleder eller eventuelt den som skadeskyter jerv skal uten opphold underrette Fylkesmannen, kommunen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte fellingslaget skal uten godtgjørelse, såfremt annet ikke er avtalt med Fylkesmannen, bistå forvaltnings- eller politimyndighet i det videre ettersøk.

8. Ved felling av jerv skal det benyttes våpen og ammunisjon godkjent for storviltjakt, jf Forskrift av 22.03.02 om utøvelse av jakt og fangst. Haglegevær er også tillatt ved jakt på jerv.

9. Jerv som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra DN. Uttak av innvoller og flåing av jerv må ikke skje. Felt jerv skal så raskt som mulig bringes til NINA, Tungasletta 2, 7485 Trondheim. Kontaktperson er Frode Holmstrøm. 

10. Dersom det er ønskelig å bruke løs hund i forbindelse med fellingsforsøket har DN gitt dispensasjon etter Viltlovens § 52, siste ledd. Dersom det anses nødvendig å bruke dispensasjonen, må nødvendige tillatelser etter bufeloven og reindriftsloven i så fall innhentes av fellingsleder. 

11. Fellingsforsøk stanses ved fellingstillatelsens utløp, eller hvis Fylkesmannen av andre årsaker finner å måtte stoppe fellingsforsøket.

Saksopplysninger

Dette vedtaket blir ikke kunngjort utover DNs rovviltsider på internett og ved utsendelse til adressatene på kopilista. 

Avgjørelsen kan påklages innen 3 uker etter mottatt brev. Klagen skal angi det vedtak som det klages over, og den eller de endringer som ønskes. Klagen skal sendes til Fylkesmannen i Nordland, Statens hus, 8002 Bodø. 

	Med hilsen

Roar Høgsæt (e.f.)

fylkesmiljøvernsjef
	Tore Vatne

seksjonsleder


Vedlegg: 

Klageskjema

Kopi u/vedlegg: 

Direktoratet for naturforvaltning, 7485 Trondheim 

Meløy kommune, 8150  Inndyr

Rødøy kommune, 8185  Vågaholmen

Lensmannen i Meløy, 8150  Inndyr

Lensmannen i Rødøy, 8185  Vågaholmen

Kontaktutvalget for rovviltsaker i Nordland (etter liste)

Fylkesmannen i Finnmark, Damsvn 1, 9815 Vadsø

Fylkesmannen i Troms, Postboks 6105, 9291 Tromsø

Fylkesmannen i Nord-Trøndelag, Postboks 2534, 7734 Steinkjer

Jervnemnda for Nord-Norge samt Nord-Trøndelag v/leder John Helge Steinnes, 9042 Laksvatn
	Statens hus
	Miljøvernavdelingen
	Elektronisk postadresse

	Postadresse: 8002 Bodø
	Postadresse: som Statens hus
	postmottak@fm-no.stat.no

	Kontoradresse: Moloveien 10
	Kontoradresse: som Statens hus
	

	Telefon: 75 53 15 00
	Telefon: 
	Internett-adresse

	Telefaks: 75 52 09 77
	Telefaks: 75 53 16 80
	http://www.fylkesmannen.no/nordland

